আড়িয়ল বিলে বিমানবন্দর নির্মাণের বিরুদ্ধে ঢাকার সমাবেশমুখী জনতার সঙ্গে পুলিশের সংঘর্ষের ঘটনায় চার হাজারেরও বেশি মানুষের বিরুদ্ধে মামলা করেছে পুলিশ। বুধবার রাতে মুন্সীগঞ্জের শ্রীনগর থানায় মামলা দুটি করেন থানার উপপরিদর্শক মোঃ খালিদ ও পরিবহন শ্রমিক মাসুদ মিয়া। মোঃ খালিদের মামলায় অজ্ঞাত দুই হাজার এবং মাসুদ মিয়ার মামলায় অজ্ঞাত দুই হাজার ২৬  এলাকাবাসীকে আসামি করা হয়।মুন্সীগঞ্জে পুলিশের ওপর হামলাকারীদের বিরুদ্ধে কঠোর ব্যবস্থা নেয়া হবে বলে জানিয়েছেন পুলিশ মহাপরিদর্শক হাসান মাহমুদ খন্দকার। সংঘর্ষে নিহত মতিউর রহমান ও চিকিৎসাধীন পুলিশ কর্মকর্তাদের রাজধানীর স্যার সলিমুল্লাহ মেডিকেল কলেজ হাসপাতালে গিয়ে সাংবাদিকদের তিনি এ কথা বলেন। স্বাস্থ্যমন্ত্রী আফম রুহুল হক ও ঢাকা মহানগর পুলিশ কমিশনার বেনজীর আহমেদও হাসপাতালে গিয়ে আহত পুলিশ সদস্যদের খোঁজখবর নেন।